新樂府 八駿圖	戒奇物懲佚遊也
作者：白居易
朝代：唐

paragraphs: 穆王八駿天馬駒，後人愛之寫爲圖。
背如龍兮頸如象，骨聳筋高脂肉壯。
日行萬里疾如飛，穆王獨乘何所之。
四荒八極蹋欲徧，三十二蹄無歇時。
屬車軸折趁不及，黃屋草生棄若遺。
瑤池西赴王母宴，七廟經年不親薦。
璧臺南與盛姬遊，明堂不復朝諸侯。
白雲黃竹歌聲動，一人荒樂萬人愁。
周從后稷至文武，積德累功世勤苦。
豈知纔及四代孫，心輕王業如灰土。
由來尤物不在大，能蕩君心則爲害。
文帝却之不肯乘，千里馬去漢道興。
穆王得之不爲戒，八駿駒來周室壞。
至今此物尚稱珍，不知房星之精下爲怪。
八駿圖，君莫愛。